Broj: 711-I-183-M-25/23-03-19

Zagreb, 03. veljače 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu:, Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članica Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Ante Sanadera, potpredsjednika Hrvatskog sabora,** na 202. sjednici održanoj dana 03. veljače2023.g. donosi sljedeće

**MIŠLJENJE**

**S obzirom na položaj i ovlasti privremenog ravnatelja Vatrogasnog centra za edukaciju i tehnološki razvoj Split-Vučevica-Vacetras, propisan člankom 15. Zakona o ustanovama („Narodne novine“, broj 76/93., 29/97., 47/99., 35/08., 127/19. i 151/22.), obveznik Ante Sanader, podpredsjednik Hrvatskog sabora, može istovremeno uz obnašanje navedene dužnosti obavljati i poslove privremenog ravnatelja predmetne ustanove.**

Obrazloženje

Zahtjev za mišljenjem podnio je obveznik Ante Sanader, potpredsjednik Hrvatskog sabora. U Povjerenstvu zahtjev je zaprimljen 26. siječnja 2023.g. pod poslovnim brojem 711-U-1245-M-25/23-01-4, povodom kojeg se vodi predmet broj M-25/23.

Člankom 3. stavkom 1. podstavkom 2. ZSSI-a propisano je da su predsjednik i potpredsjednici Hrvatskoga sabora obveznici ZSSI-a. Slijedom navedenog, a budući da Ante Sanader obnaša dužnost potpredsjednika Hrvatskog sabora isti je dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je od dana 22. srpnja 2020. godine u Hrvatskom saboru na dužnosti potpredsjednika Hrvatskoga sabora i da istu dužnost obnaša profesionalno. Nadalje, obveznik ističe da je uz navedeno istovremeno i predsjednik predsjedništva Hrvatske vatrogasne zajednice što obnaša volonterski bez naknade, predsjednik Vatrogasne zajednice Splitsko-dalmatinske županije, što obnaša volonterski bez naknade, član upravnog vijeća Državne vatrogasne škole, kao predstavnik Nacionalnog odbora za preventivnu zaštitu i gašenje požara, što obnaša volonterski bez naknade, član DVD Kaštel Gomilica, što obnaša volonterski bez naknade, član Vatrogasnog centra Sveti Florijan te član Centra za edukaciju i tehnološki razvoj u vatrogastvu. Nadalje, obveznik ističe kako je dana 23. siječnja 2023. godine zaključen Ugovor o osnivanju Vatrogasnog centra za edukaciju i tehnološki razvoj Split- Vučevica između Vatrogasne zajednice Splitsko-dalmatinske županije, zastupane po predsjedniku Anti Sanaderu i Dobrovoljnog vatrogasnog društva Vučevica, zastupanog po Nikoli Biliću te Centra za edukaciju i tehnološki razvoj u vatrogastvu Split, zastupanog po predsjedniku Vjeranu Zekiću kojom se osniva - Vatrogasni centar za edukaciju i tehnološki razvoj u vatrogastvu Split-Vučevica - Vacetras kao javna ustanova. Nadalje, obveznik navodi da je člankom 15. točkom 1. citiranog Ugovora propisano da će osnivač imenovati privremenog ravnatelja VACETRAS-a, u roku 8 dana od dana sklapanja Ugovora, a točkom 2. da će privremeni ravnatelj obaviti poslove vezane s upisom VACETRAS-a u sudski registar i organizirati početak rada VACETRAS-a. Stoga, obveznik potražuje mišljenje Povjerenstva može li uz dužnost potpredsjednika Hrvatskoga sabora i kao jedan od osnivača ustanove VACETRAS-a obavljati poslove privremenog ravnatelja Vatrogasnog centra za edukaciju i tehnološki razvoj Split-Vučevica, volonterski, bez naknade, do imenovanja ravnatelja.

Obveznik je dostavio i presliku Ugovora o osnivanju Vatrogasnog centra za edukaciju i tehnološki razvoj Split- Vučevica.

Člankom 17. stavku 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 15. Zakona o ustanovama propisano je da osnivač imenuje privremenog ravnatelja ustanove, koji je ovlašten pod nadzorom osnivača obaviti pripreme za početak rada ustanove, a posebno pribaviti potrebne dozvole za početak rada, te podnijeti prijavu za upis u sudski registar. Stavkom 2. istoga članka propisano je da osnivač može i sam obaviti pripreme za početak rada ustanove i podnijeti prijavu za upis u sudski registar.

Člankom 37. Zakona o ustanovama propisano je da ravnatelj organizira i vodi rad i poslovanje ustanove, predstavlja i zastupa ustanovu, poduzima sve pravne radnje u ime i za račun ustanove, zastupa ustanovu u svim postupcima pred sudovima i ovlaštenim javnopravnim tijelima te da je ravnatelj odgovoran za zakonitost rada ustanove.

Člankom 15. Ugovora o osnivanju Vatrogasnog centra za edukaciju i tehnološki razvoj Split-Vučevica propisano je da će osnivač imenovati privremenog ravnatelja VACETRAS-a u roku 8 dana od dana sklapanja Ugovora te da će isti obavljati poslove u vezi s upisom VACETRAS-a u sudski registar i organizirati početak rada VACETRAS-a kao i da mandat privremenog ravnatelja traje do imenovanja ravnatelja VACETRAS-a, ali ne dulje od godinu dana.

Povjerenstvo ističe kako je iz dostavljenog Ugovora kao i članka 15. Zakona o ustanovama razvidno da privremeni ravnatelj obavlja samo pripremne radnje i to pod nadzorom osnivača te stoga isti nije u svojim ovlastima izjednačen s ravnateljem ustanove.

Slijedom navedenog, Povjerenstvo je donijelo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Ante Sanader, putem dostavljene e-mail adrese
2. Objava na internetskoj stranici Povjerenstva
3. Pismohrana